CELEX: 32013D0496
Language: hr
Date: 2013-10-07 00:00:00
Title: 2013/496/EU: Provedbena odluka Vijeća od 7. listopada 2013. o podvrgavanju 5-(2-aminopropil)indola mjerama nadzora

12.10.2013   
            
            
               HR
            
            
               Službeni list Europske unije
            
            
               L 272/44
            
         PROVEDBENA ODLUKA VIJEĆA
   od 7. listopada 2013.
   o podvrgavanju 5-(2-aminopropil)indola mjerama nadzora
   (2013/496/EU)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Odluku Vijeća 2005/387/PUP o razmjeni informacija, procjeni rizika i kontroli novih psihoaktivnih tvari (1), a posebno njezin članak 8. stavak 3.,
   uzimajući u obzir prijedlog Europske komisije,
   budući da:
   
               (1)
            
            
               Izvješće o procjeni rizika za novu psihoaktivnu tvar 5-(2-aminopropil) indol sastavljeno je u skladu s člankom 6. Odluke 2005/387/PUP od strane proširenog Znanstvenog odbora Europskog centra za praćenje droga i ovisnosti o drogama (EMCDDA) na posebnoj sjednici, a naknadno je dostavljeno Komisiji i Vijeću 16. travnja 2013.
            
         
               (2)
            
            
               Tvar 5-(2-aminopropil)indol je sintetički derivat indola supstituiran na fenil strani indolovog prstena. Čini se da se radi o stimulativnoj tvari koja može imati i halucinogene učinke. 5-(2-aminopropil)indol nalazi se uglavnom u obliku praha ali također i u obliku tableta i kapsula Komercijalno je dostupan na internetu i u specijaliziranim trgovinama („head shops”), a prodaje se kao „istraživačka kemikalija”. Također je otkriven u uzorcima proizvoda koji se prodavao kao „legalna droga” pod nazivom „Benzo Fury” i u tabletama nalik ekstaziju.
            
         
               (3)
            
            
               Postojeće informacije i podaci sugeriraju da akutna toksičnost 5-(2-aminopropil)indola može izazvati štetne učinke kod ljudi kao što su tahikardija i hipertermija, a također može izazvati midrijazu, uznemirenost i tremor Između 5-(2-aminopropil)indola i drugih tvari, uključujući medicinske proizvode i stimulanse koji djeluju na monoaminergički sustav, može doći do interakcije. Specifične fizičke učinke 5-(2-aminopropil)indola kod ljudi teško je utvrditi, jer ne postoje objavljene studije koje procjenjuju njegovu akutnu i kroničnu toksičnost, psihološke i bihevioralne posljedice ili ovisnički potencijal a i dostupnost informacija i podataka je ograničena.
            
         
               (4)
            
            
               Između travnja i kolovoza 2012., zabilježena su ukupno 24 smrtna slučaja u četiri države članice, u vezi s kojima je 5-(2-aminopropil)indol otkriven u uzorcima pri obdukciji, sam ili u kombinaciji s drugim tvarima. Iako nije moguće sa sigurnošću utvrditi ulogu 5-(2-aminopropil)indola u svim tim smrtnim slučajevima, u nekim od njih je on posebno naveden pod uzrokom smrti. Ako ova nova psihoaktivna tvar postane široko dostupna i korištena, posljedice za zdravlje pojedinaca i javno zdravlje mogle bi biti značajne. Podaci o socijalnim rizicima koje predstavlja 5-(2-aminopropil)indol nisu dostupni.
            
         
               (5)
            
            
               Devet europskih zemalja prijavilo je EMCDDA-u i Europskom policijskom uredu (Europol) da su otkrili 5-(2-aminopropil)indol. Ne postoji puno dostupnih podataka o korištenju 5-(2-aminopropil)indola, ali ograničeni podaci koji postoje ukazuju da se on može konzumirati u sličnim uvjetima kao i svi ostali stimulansi, npr. kod kuće, po barovima i noćnim klubovima ili na glazbenim festivalima.
            
         
               (6)
            
            
               Nema podataka koji ukazuju da je 5-(2-aminopropil)indol proizveden u Uniji i nema dokaza koji ukazuje na uključenost organiziranog kriminala u proizvodnju, distribuciju i opskrbu ovom novom psihoaktivnom tvari.
            
         
               (7)
            
            
               Tvar 5-(2-aminopropil)indol nema poznatu, dokazanu ili priznatu medicinsku vrijednost ili uporabu, a ne postoji ni odobrenje za stavljanje ove nove psihoaktivne tvari na tržište Unije. Osim uporabe kao analitičkog referentnog standarda i u znanstvenim istraživanjima, nema naznaka da se koristi u druge svrhe.
            
         
               (8)
            
            
               Tvar 5-(2-aminopropil)indol nije bio niti je trenutno predmet ocjene u sustavu Ujedinjenih naroda kako je definirano u Odluci 2005/387/PUP. Dvije države članice nadziru ovu novu psihoaktivnu tvar temeljem njihovog nacionalnog zakonodavstva u skladu s njihovim obvezama iz Konvencije Ujedinjenih naroda o psihotropnim tvarima iz 1971. Za nadzor 5-(2-aminopropil)indola, pet europskih zemalja primjenjuje nacionalno zakonodavstvo o novim psihoaktivnim tvarima, opasnim tvarima odnosno lijekovima.
            
         
               (9)
            
            
               Izvješće o procjeni rizika otkriva da su dostupni znanstveni dokazi o 5-(2-aminopropil)indolu ograničeni, te ističe da će biti potrebna daljnja istraživanja kako bi se utvrdili zdravstveni i socijalni rizici koje on predstavlja. Međutim, dostupni dokazi i informacije daju dovoljno temelja za stavljanje 5-(2-aminopropil)indola pod mjere nadzora diljem Unije. Kao rezultat zdravstvenih rizika koje predstavlja, kao što je dokumentirano njegovim otkrivanjem u nekoliko prijavljenih smrtnih slučajeva, od činjenice da ga korisnici ne znajući mogu konzumirati do nedostatka medicinske procjene ili primjene, 5-(2-aminopropil)indol trebao bi biti podvrgnut mjerama nadzora diljem Unije.
            
         
               (10)
            
            
               Budući da šest država članica već nadzire 5-(2-aminopropil)indol putem različitih vrsta zakonskih odredbi, podvrgavanje ove tvari mjerama nadzora diljem Unije pomoglo bi da se izbjegnu smetnje u prekograničnoj provedbi zakona i pravosudnoj suradnji te zaštiti korisnika od rizika koje njegovo konzumiranje može predstavljati.
            
         
               (11)
            
            
               Odluka 2005/387 zadržava provedbene ovlasti za Vijeće s ciljem davanja brzog i stručno utemeljenog odgovora na razini Unije na pojavu novih psihoaktivnih tvari otkrivenih i prijavljenih od strane država članica, podvrgavanjem tih tvari mjerama kontrole diljem Unije. Kad su ispunjeni uvjeti i postupak za pokretanje takvih provedbenih ovlasti, trebala bi se donijeti provedbena odluka kako bi se 5-(2-aminopropil)indol stavio pod nadzor diljem Unije,
            
         DONIJELO JE OVU ODLUKU:
   Članak 1.
   Nova psihoaktivna tvar, 5-(2-aminopropil) indol podvrgava se mjerama nadzora diljem Unije.
   Članak 2.
   Do 13. listopada 2014. države članice poduzimaju potrebne mjere, u skladu s njihovim nacionalnim pravom, da podvrgnu 5-(2-aminopropil)indol mjerama nadzora i kaznenih sankcija, kako je predviđeno njihovim zakonodavstvom, poštujući njihove obveze temeljem Konvencije Ujedinjenih naroda o psihotropnim tvarima iz 1971.
   Članak 3.
   Ova Odluka stupa na snagu dvadesetog dana od dana objave u Službenom listu Europske unije.
   
      Sastavljeno u Luxembourgu 7. listopada 2013.
      
         
            Za Vijeće
         
         
            Predsjednik
         
         J. BERNATONIS
      
   
   
      (1)  SL L 127, 20.5.2005., str. 32.